കരട് മാസ്റ്റര് പ്ലാന് ഭേദഗതിക്ക് രണ്ട് മാസം കൂടി ആവശ്യപ്പെട്ട് ചാലക്കുടി നഗരസഭ ചാലക്കുടി: നഗരസഭയുടെ മാസ്റ്റര് പ്ലാന് അംഗീകരിക്കുന്നതുമായി ബന്ധപ്പെട്ട് നിലവിലെ കരട് പട്ടികയ്ക്ക് രണ്ടുമാസം കൂടി കാലാവധി വേണമെന്ന്് സര്ക്കാരിനോട് ആവശ്യപ്പെടാന് കൗണ്സില് യോഗം തീരുമാനിച്ചു. നേരത്തെ അനുവദിച്ച ആറുമാസത്തെ കാലാവധി അവസാനിച്ചതിനെ തുടര്ന്നാണ് വീണ്ടും സമയം ആവശ്യപ്പെടാന് വ്യാഴാഴ്ച ചേര്ന്ന കൗണ്സില് യോഗം തീരുമാനിച്ചത്. മാസ്റ്റര് പ്ലാനിലെ കരടില് ജനങ്ങളെ ഗുരുതരമായി ബാധിക്കുന്ന നിരവധി നിര്ദ്ദേശങ്ങളുണ്ട്. പരാതികള് സ്വീകരിച്ച് അവയ്ക്ക് പരിഹാരമുണ്ടാക്കുന്ന കാര്യത്തില് വീഴ്ചകള് വരുത്തിയത് കഴിഞ്ഞ എല്.ഡി.എഫ് ഭരണ സമിതിയാണെന്ന് ചെയര്മാന് വി.ഒ പൈലപ്പന് കുറ്റപ്പെടുത്തി. എന്നാല് അതിന് മുമ്ബുള്ള യു.ഡി.എഫ് ഭരണ സമിതി തയ്യാറാക്കിയ കരട് പട്ടികയാണിതെന്നും യാതൊരു ചര്ച്ചകള്ക്കും വഴിയൊരുക്കാതെ അന്നുതന്നെ ഭരണസമിതി അത് സര്ക്കാരിലേക്ക് അയക്കുകയായിരുന്നുവെന്ന്് എല്.ഡി.എഫും കുറ്റപ്പെടുത്തി. ഇടത്വലത് ഭരണ സമിതികള് വീഴ്ചകള് വരുത്തിയെന്നും പരസ്പരം പഴിചാരി ഇരുകൂട്ടരും ജനങ്ങളെ കബളിപ്പിക്കുകയാണെന്നും ബി.ജെ.പി അംഗം വത്സന് ചമ്ബക്കര കുറ്റപ്പെടുത്തി. യോഗത്തില് ചെയര്മാന് വി.ഒ പൈലപ്പന് അദ്ധ്യക്ഷനായി. സ്ഥിരം സമിതി അദ്ധ്യക്ഷരായ ബിജു ചിറയത്ത്, എം.എം അനില്കുമാര്, കെ.വി പോള്, യു.ഡി.എഫ് പാര്ലിമെന്ററി പാര്ട്ടി ലീഡര് ഷിബു വാലപ്പന്, പ്രതിപക്ഷ നേതാവ് സി.എസ് സുരേഷ്, ബിജി സദാനന്ദന്, കെ.എസ് സുനോജ് തുടങ്ങിയവര് ചര്ച്ചയില് പങ്കെടുത്തു.